Joakim Vigelius

Joakim Mikael Vigelius (s. 30. tammikuuta 1997) on suomalainen perussuomalainen poliitikko, kansanedustaja ja entinen aluevaltuutettu Pirkanmaan hyvinvointialueella. Hän toimi Perussuomalaisen Nuorison puheenjohtajana vuosina 2022–2023, kunnes luopui nuorisojärjestön puheenjohtajuudesta ja aluevaltuustopaikasta tultuaan valituksi Pirkanmaan vaalipiiristä eduskuntaan eduskuntavaaleissa 2023.

Tausta 
Vigelius valmistui Tampereen yliopistosta yhteiskuntatieteiden kandidaatiksi marraskuussa 2021. Hänen kandidaatintutkielmansa aiheena oli ”EU liittovaltiona: sisällönanalyysi Euroopan unionista federalistisena poliittisena järjestelmänä”. Pääaineenaan Vigelius opiskelee valtio-oppia ja sivuaineina hallintotiedettä, kunta- ja aluejohtamista, julkisoikeutta sekä kansainvälistä politiikkaa.

Vigelius tuli tunnetuksi sosiaalisessa mediassa, kun Tampereen yliopiston luennoitsija Tuula Juvonen erotti hänet marraskuussa 2020 kurssiltaan ”Yhdenvertaisuus ja sukupuolten tasa-arvo yhteiskunnassa”. Vigelius oli kyseenalaistanut luennoitsijan jutut ”miehistä, joilla on kuukautiset” ja jakanut sosiaalisessa mediassa luennolla käytyä keskustelua. Vigelius kuuli erottamisesta kurssilla olevilta tutuiltaan, sillä opettaja oli kertonut asiasta muille osallistujille ja Vigeliukselle päiviä myöhemmin. Eri tahojen mukaan Vigeliuksen väitettiin rikkoneen kurssin tietosuojakäytänteitä, ja yliopiston juristin mukaan hän oli käyttäytynyt toista opiskelijaa tai henkilökunnan tahoa kohtaan väkivaltaisella tai uhkaavalla tavalla. Ennen seuraavaa luentoa Vigelius kuitenkin palautettiin kurssille.

Ura
Kuntavaaleissa 2021 Vigelius valittiin Tampereen kaupunginvaltuustoon 1 240 äänellä, mikä oli perussuomalaisten listan neljänneksi suurin äänimäärä. Vuoden 2022 aluevaaleissa Vigelius sijoittui 1 272 äänellä perussuomalaisten listalla toiseksi, ja hänet valittiin Pirkanmaan hyvinvointialueen aluevaltuustoon. Hän toimii myös hyvinvointialueen aluehallituksen jäsenenä. Vuoden 2023 eduskuntavaaleissa Vigelius valittiin eduskuntaan 10 113 äänellä Pirkanmaan vaalipiiristä.

Yöpyminen eduskunnan kustannuksella kotikaupungissa 
Syyskuussa 2023 Ilta-Sanomat uutisoi Vigeliuksen majoittuneen lakivaliokunnan matkan aikana Radisson Blu Grand Hotel Tammerissa omassa kotikaupungissaan Tampereella veronmaksajien rahoilla. Hän myönsi tehneensä virheen asiassa, mutta täsmensi, ettei etukäteen tiennyt valiokunnan majoittuvan Tampereella. Ilta-Sanomat kirjoitti, että tietojensa mukaan Vigeliukselta olisi hotelliin kirjautuessa kysytty, että aikooko hän todella yöpyä omassa kotikaupungissaan hotellissa. Tähän Vigelius olisi vastannut valittelemalla oman asuntonsa tasoa. Vigelius kiisti tämän myöhemmin. Eduskunnan hallintojohtaja Pertti Rauhio kertoi pyytävänsä Vigeliukselta lisäselvitystä asiasta. Rauhion mukaan Vigeliuksen toiminnalle täytyy olla erityisen painava syy. Vigelius maksoi yöpymisestä syntyneet kulut takaisin eduskunnalle Ilta-Sanomien uutisoitua asiasta. Vigeliuksen on luonnehdittu aikaisemmin profiloituneen juuri kansanedustajien etuuksien, kuten taksikortin, arvostelijaksi.

Lähteet

Aiheesta muualla 
 Vigeliuksen kotisivut
 

Perussuomalaiset poliitikot
Perussuomalaisen Nuorison puheenjohtajat
Nykyiset kansanedustajat
Tampereen kaupunginvaltuutetut
Pirkanmaan vaalipiiri
Suomalaiset somevaikuttajat
Vuonna 1997 syntyneet
Elävät henkilöt